คลังผุดโครงการกวาดล้างทุจริตครั้งใหญ่
คลังผุดโครงการกระทรวงใสสะอาดกวาดล้างใหญ่การทุจริต หวังลดอุปสรรคขวางการพัฒนาเศรษฐกิจ
19 ก.ค. 2559

คลังผุดโครงการกระทรวงใสสะอาดกวาดล้างใหญ่การทุจริต หวังลดอุปสรรคขวางการพัฒนาเศรษฐกิจ
นายอภิศักดิ์ ตันติวรวงศ์ รมว.คลัง เปิดเผยว่า การทุจริตคอร์รัปชั่นเป็นปัญหาใหญ่ที่มีความรุนแรงและเป็นอุปสรรคต่อการพัฒนาเศรษฐกิจของประเทศ จึงได้หารือกับนายสมชัย สัจจพงษ์ ปลัดกระทรวงการคลัง ให้จัดทำโครงการกระทรวงการคลังใสสะอาด เพื่อดำเนินการแก้ปัญหาการทุจริตคอร์รัปชั่นในกระทรวงการคลังอย่างจริงจังให้เป็นต้นแบบกับกระทรวงอื่นๆ และนำไปสู่การเป็นองค์กรคุณธรรม 
“ที่ผ่านมาการทำเรื่ององค์กรคุณธรรมของหลายๆ องค์กรได้ผลดีเป็นที่น่าพอใจอาทิ นพ.เกษม วัฒนชัย อดีต รมว.ศึกษาธิการ ได้ทำเรื่องโรงเรียนคุณธรรม จนสามารถแก้ไขปัญหาเรื่องเด็กเกเรไปได้มาก ทำให้นักเรียนมีคุณภาพ หรือกรณีการทำโครงการโรงพยาบาลคุณธรรมแห่งหนึ่งใน จ.ชลบุรี สามารถทำให้แพทย์ พยาบาล และพนักงาน ร่วมแรงร่วมใจในการให้บริการที่ดีขึ้น” นายอภิศักดิ์ กล่าว
รมว.คลัง กล่าวอีกว่า สำหรับตัวอย่างการทำให้กระทรวงการคลังเป็นองค์กรคุณธรรม เช่น การเสียภาษี โดยได้กำชับกรมภาษีทั้ง 3 กรม คือ กรมสรรพากร กรมสรรพสามิต และกรมศุลกากร ให้ดูแลผู้เสียภาษีเป็นลูกค้าไม่ใช่ไปข่มขู่ ต้องแนะนำผู้เสียภาษีทำในสิ่งที่ถูกต้อง เพื่อให้ผู้เสียภาษีเข้ามาในระบบอย่างถูกต้อง
ทั้งนี้ การแก้ปัญหาทุจริตในส่วนที่เกี่ยวกับกระทรวงการคลังที่ผ่านมาดำเนินการโดยกรมบัญชีกลาง เช่น การปรับปรุงการจัดซื้อจัดจ้าง ซึ่งสามารถประหยัดงบประมาณได้หลายหมื่นล้านบาท แต่ก็ยังมีเรื่องที่จะต้องทำให้ดีขึ้นอีกมาก
ด้านปลัดกระทรวงการคลัง กล่าวว่า จะเปิดตัวโครงการกระทรวงการคลังองค์กรคุณธรรม เพื่อแก้ไขปัญหาการทุจริตคอร์รัปชั่นอย่างจริงจัง ในการประชุมผู้บริหารกระทรวงการคลัง ที่มีรัฐมนตรีว่าการกระทรวงการคลังเป็นประธาน ซึ่งจัดขึ้นที่ จ.อุดรธานี ระหว่างวันที่ 3-4 ส.ค.ที่จะถึงนี้